**Dobri sosedi (zelo dobri)**

V SNG Maribor sem prišla ob 19. uri in odšla okoli polnoči – žalostna in ogorčena zaradi človeških usod in zelo zadovoljna zaradi resnično katarzičnega učinka predstav 6 in Naš razred.

Bil je to težek večer (22. oktobra 2018) v sklopu **53. Borštnikovega srečanja** v Mariboru (15.–28. oktober 2018), gledališkega srečanja najboljših slovenskih predstav v prejšnji sezoni po izboru dramaturginje, gledališke kritičarke in publicistke **Zale Dobovšek.** Isti večer sem si ogledala predstavi ***6*** v režiji **Žige Divjaka** in koprodukciji **Slovenskega mladinskega gledališča** in **Maske** iz Ljubljane ter predstavo ***Naš razred*** **Tadeusza Slobodzianeka** v režiji **Nine Rajić Kranjac** in koprodukciji **Prešernovega gledališča Kranj**, **Mestnega gledališča Ptuj** in **Mini teatra Ljubljana**. Teme, ki so bile predstavam skupne, so bile nestrpnost, sovraštvo in nagnjenost k nasilju do tistih, ki so od nekdaj živeli ali od nedavnega živijo v neposrednem sosedstvu.

/…/

»***Naš razred*** govori o skupini učencev, pripadnikih Poljakov in Judov, ki skupaj živijo (in se učijo) v majhnem poljskem mestecu Jedwabneu, kjer so po drugi svetovni vojni postavili spomenik Judom, ki so jih pobili nemški nacisti. Vendar podatki kažejo, da morilci niso bili Nemci, ampak Poljaki, njihovi sosedi in sošolci. Naraščanje nestrpnosti Poljakov do Judov ima za posledico nasilje v najrazličnejših oblikah, od pokristjanjevanja, posilstev in pretepanja do sežiganja hiš in fizičnega iztrebljanja (*Naj bojo srečni, da jih tako po krščansko pobijamo*.).«

Najbolj pretresljivo v tej 'zgodovini v 14 lekcijah' (število ustreza postajam na Križevi poti) ni samo dejanje, ampak dejstvo, da je šlo za njihove znance, ki za svoja grozodejstva niso odgovarjali. Scenografijo je oblikovala **Urša Vidic**, kostumografijo **Andrej Vrhovnik**, čelistka **Judita Polak** in kitarist **Ciril Roblek** sta z glasbo (dobitnik nagrade Borštnikovega srečanja za glasbo je **Branko Rožman**) spremljala desetčlanski igralski ansambel, ki je kot kolektiv prejel nagrado Borštnikovega srečanja: **Darja Reichman, Vesna Pernarčič, Vesna Jevnikar, Miha Rodman, Blaž Setnikar, Nejc Cijan Garlatti, Benjamin Krnetić, Peter Musevski, Aljoša Ternovšek** in **Borut Veselko**. Čeprav gre za skoraj triurno predstavo in precej težavno temo, ki je dosledno izpeljana, nas predstava ***Naš razred*** ves čas drži v napetosti. Ne samo zaradi igralskega ansambla, temveč tudi zaradi režijskih postopkov mlade režiserke **Nine Rajić Kranjac** (rojene 1991), dobitnice nagrade Borštnikovega srečanja za režijo.

V SNG Maribor sem prišla ob 19. uri, odšla pa okoli polnoči – žalostna in ogorčena zaradi človeških usod in zelo zadovoljna zaradi resnično katarzičnega učinka obeh gledaliških del.